Publication: Magyar Közlöny
Issue: MK-1998-44 (Year: 1998, Number: 44)
Era: 1990-2004
Section: a 13/1998. (V. 27.) KHVM rendelethez
Paragraph Index: 220

a 13/1998. (V. 27.) KHVM rendelethez Az R. 9. számú mellékletében az átlagos kisugárzott effektív teljesítmény és a zsinórnélküli telefon meghatározásai helyébe az alábbi meghatározások lépnek, és a melléklet a rádiórelé fogalmával egészül ki: „Átlagos kisugárzott effektív teljesítmény (átlagos ERP): a tervezés eredményeként meghatározott és a frekvenciakijelölési határozatban, illetve a rádióengedélyben feltüntetett, vízszintes síkban kisugárzott effektív teljesítmények számtani átlaga. Zsinórnélküli hozzáférés: olyan többcsatornás távközlési megoldás, amelynél a csatornák kiválasztása az egyes bázisállomások tekintetében a szabványban meghatározott bármely csatornára kiterjedhet — a berendezések telepített kivitelében is —, és a berendezések teljesítménye szabványban meghatározott. Rádiórelé: az állandóhelyű rádiószolgálat keretébe tartozó, a mobil technikától eltérő technológiával kialakított pont-pont vagy pont-többpont rendszerű földfelszíni rádiótávközlő hálózat, amely minimálisan 30 analóg távbeszélő csatornával vagy 2 Mbit/s átviteli kapacitással vagy — a pont-többpont rendszerű hálózatot kivéve — egy analóg tv csatornával rendelkezik. A pont-többpont rendszerű hálózatban az átvitel csak kétirányú lehet, a rádióállomások helyhez kötöttek.”

Source: https://magyarkozlony.hu/hivatalos-lapok/59acd5c40abdb14e98978a4352e6a33475747d4a/dokumentumok/13a8437aa9f3dfeda1cbc1333ade06256942c2fe/letoltes